Erge hooikoorsjaar verwag vir SAHierdie tyd van die jaar begin hooikoors altyd sy kop uitsteek, maar vanjaar kan die situasie selfs erger wees vir die 17,5 miljoen Suid-Afrikaners wat met hooikoors sukkel. Volgens die Universiteit van Kaapstad (UK) se long-instituut is die hoogste vlak stuifmeel wat nog aangeteken is vanjaar in Johannesburg, Pretoria en Kaapstad in die lug gemeet. Die meeste stuifmeel is afkomstig van sipres-, populier-, eike- en olyfbome. Prof. Jonny Peter, hoof van die instituut se allergie-en-immunologie-eenheid, sê die Covid-19-pandemie kan allergie-lyers hiperbewus maak van elke nies en snuif, aangesien sekere simptome oorvleuel. “Hooikoors word geaktiveer deur allergieë in die lug soos stuifmeel, wat lei tot ŉ loopneus, jeukerige keel en tranerige oë. Hoewel Covid-19 en hooikoors sekere simptome deel is daar sleutelverskille waarvoor jy kan uitkyk, “ sê Peter. “Covid-19 veroorsaak lyfseer, hoofpyn en koors. ŉ Jeukerige neus en nies is nie algemene Covid-19-simptome nie.” Gedeelde simptome sluit wel ŉ loopneus, geblokkeerde sinusse, hoes, ŉ seer keel, kort van asem wees en moegheid in. Suid-Afrika se hooikoorsseisoen verskil van natuurstreek tot natuurstreek in die land en dit is hoekom UK probeer om stuifmeelmonitorstasies in elke provinsie te vestig. Peter sê wel dit is algemeen dat mense met ŉ allergie vir stuifmeel die meeste sukkel in September en Oktober. Peter sê daar mag wel vanjaar ŉ silwer randjie wees wanneer dit by Covid-19 en hooikoors kom. Aangesien mense verplig word om meeste van die tyd ŉ masker te dra, kan die masker ŉ sekere hoeveelheid beskerming bied vir mense wat sensitief vir stuifmeel is. “Die masker kan voorkom dat groter hoeveelhede stuifmeel ingeasem word, maar kleiner deeltjies kan steeds deur ŉ masker dring. Daarom moet ŉ masker nie jou enigste vorm van beskerming wees nie. “Hou in gedagte dat stuifmeel ŉ fyn poeier is, mikroskopies in grootte. Dit kan tot diep in die neus en longe vervoer word. Hoe hoër die konsentrasie stuifmeel in die lug, hoe groter is die kans vir ŉ allergiese reaksie. “Dit is ook belangrik om jou masker na elke dra te was, want stuifmeel kan daaraan vassit en simptome vererger.” Hier is ŉ paar wenke om hooikoors vanjaar te beheer: